Gedagte vir die dag: Vrugte vir almalFoto: pixabay.com Dit gaan vir my egter nie om die gawe nie, maar om die vrug daarvan: daardeur word julle self ryker. (Filippense 4:17) Wanneer jy ’n mandjie vrugte uit jou eie tuin met goeie bedoelings vir jou bure neem, is dit meer as welkom en verstewig dit vriendskapsbande. Die gebruik om oor en weer karmenaadjies te deel het vandag grotendeels in onbruik geraak. Hoë mure en ysterhekke skei bure effektief van mekaar en maak dat elkeen op sy eie eilandjie sit en vereensaam. Die ryk­dom van vriendskap en liefde onder bure word onderskat wanneer dit goed gaan. Maar wanneer dit sleg gaan en siekte en dood jou bure tref, kan jy nie anders as om uit te reik nie. Dis aaklig wanneer misdadigers in jul buurt toeslaan en rowers ’n skrikbe­wind voer. Die enigste positiewe gevolge van sulke terreurdade is dat dit mense wat jarelank in dieselfde straat bly, nader na mekaar toe trek – veral as iemand die inisiatief neem en ’n buurtwag begin. Elke vrygewige daad het goeie gevolge – nie net vir die ontvanger nie, maar ook vir die gewer. Dis wat Paulus bedoel as hy die gemeente van Filippi bedank vir hul ruim bydrae om hom geldelik te help onderhou. Dit stel hom in staat om aan te hou om gemeentes per brief uit die gevangenis te bemoedig. Met hul onselfsugtige bydrae het die mense van Filippi ook deel aan sy werk. Dit word hulle ten goede gereken en bou vir hulle ’n geestelike skat op wat nie van hulle af weggeneem kan word nie. God seën hulle deur ruim in hul behoeftes te voorsien en hul liefde vir Jesus met liefde onder mekaar te verryk. Here Jesus, dankie dat ons die liefde wat ons uitdeel, in oorvloed terug ontvang. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital